Mikilli sögu lauk á dögunum þegar Arion banki yfirtók Sparisjóð Siglufjarðar . Hann var formlega stofnaður 1. janúar árið 1873 og var elsta starfandi peningastofnun á Íslandi þegar yfir lauk . Hvernig þetta nákvæmlega gekk fyrir sig á sínum tíma er ekki með öllu vitað , en ljóst að Snorri Pálsson ( 1840 - 1883 ) faktor , sem kallaður hefur verið afi Siglufjarðar , er þar í lykilhlutverki . Hinir voru sr. Jón Auðunn Blöndal ( 1825 - 1878 ) , þá verslunarstjóri í Grafarósi , Sveinn Sveinsson ( 1809 - 1873 ) , óðalsbóndi í Haganesi , Einar Baldvin Guðmundsson ( 1841 - 1910 ) , óðalsbóndi á Hraunum í Fljótum , Páll Þorvaldsson ( 1824 - 1881 ) , óðalsbóndi á Dalabæ , Jón Jónsson ( 1810 - 1888 ) , óðalsbóndi á Siglunesi , og að endingu tveir heimamenn aðrir , Jóhann Jónsson ( 1830 - 1896 ) , óðalsbóndi og hreppstjóri , búandi í Höfn , og sr. Tómas Bjarnarson ( 1841 - 1929 ) , þáverandi sóknarprestur á Siglufirði . Á bak við þennan gjörning , hina breiðu fylkingu , er djúp hugsun , því landsvæðið er víðfeðmt og með því reynt að búa sjóðnum traustari grundvöll en ella væri . Unnið var að málinu árið 1872 , lög samin og annað þess háttar , og 1. janúar 1873 opnaði Sparnaðarsjóðurinn í Siglufirði . Fyrstu innlagnir eru þó ekki dagsettar fyrr en 11. janúar . Þær eru frá alls 15 einstaklingum , þar sem fyrst er Kristrún Friðbjörnsdóttir á Hraunum í Fljótum , þá skráð „ vinnukona ” á 17. ári . Í 1. gr. laga sparisjóðsins segir m.a. : „ Frá 1. degi janúarmánaðar 1873 er stofnaður sparnaðarsjóður á Siglufirði , og fé veitt móttöku í hann , annaðhvort í peningum eða gjaldgengum verzlunarvörum , sem ekki má nema minni upphæð en 1 rdl ( einum ríkisdal ) í hvert skipti . “ Og í 2. gr. : „ Aðaltilgangur sparnaðarsjóðsins er að koma í veg fyrir óþarfakaup og eyðslusemi , en geyma og ávaxta fé efnalítilla manna , sem þeir kynnu að hafa afgangs og á þann hátt hvetja þá til sparnaðar og reglusemi . Að öðru leyti er það sjálfsagt , að hinir efnabetri eiga frjálsan aðgang að sjóðnum ef þeir þar vilja geyma og ávaxta fé sitt , samkvæmt þeim reglum , sem settar eru í lögum þessum . “ Á fyrsta aðalfundinum , 1. júlí 1873 , var þetta gert : „ 1 . Framlagðar bækur sjóðsins af gjaldkjera , er finnast reglulega og vel færðar , og á sjóðurinn eptir þeim 390 rdl 8 sk. 2 . Kosin Stjórnarnefnd sparnaðarsjóðsins og urðu fyrir kosningu : Jóhann Jónsson á Höfn formaður , Snorri Pálsson á Siglufirði gjaldkjeri , Sr Tómas Björnsson á Hvanneyri varaformaður . 3 . Rætt um hvernig verja skuli peningum sjóðsins og var ályktað að kaupa skyldi konungleg skuldabrjef fyrir 2/3 hluta af því er sjóðurinn ætti við lok kauptíðar á yfirstandandi sumri , en 1/3 hluta lofar gjaldkjeri fyrir að standa megi í verzlan Thaaes á Siglufirði . 4 . Kosinn forstöðumaður í stað óðalsbónda Sveins Sveinssonar á Haganesi er var einn af stofnendum sjóðsins en sálaðist 16. f. m. og varð fyrir þeirri kosningu hreppstjóri Jón Loptsson á Haganesi . “ Alls voru 80 sparisjóðsreikningar opnaðir fyrsta starfsárið og lagðir inn 1.010 ríkisdalir í , en ekkert lánað út . Sparisjóðurinn var upphaflega til húsa í verslun Christians D. F. Thaaes á Siglufirði . Nú er hann allur , 142 ára gamall . Siglfirðingar gráta þennan aldna höfðingja sem verið hefur svo stór hluti af lífi bæjarbúa og margra annarra landsmanna með frábærri þjónustu á tímabili sem spannar þrjár aldir . Úr Gjörðabók sparisjóðsins 1873 . Úr Morgunblaðinu í dag . Forsíðumynd og texti : Sigurður Ægisson | [ email protected ] Úrklippa : Úr Morgunblaðinu í dag .